DEĊIŻJONI TAL-KUMMISSJONI
tat-18 ta’ Novembru 2005
li tadatta deċiżjonijiet Komunitarji dwar l-importazzjoni għal xi kimiċi skond ir-Regolament (KE) Nru 304/2003 tal-Parlament Ewropew u tal-Kunsill u li temenda d-Deċiżjoni 2000/657/KE
(Test b’rilevanza għaż-ŻEE)
(2005/814/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 304/2003 tal-Parlament Ewropew u tal-Kunsill tat-28 ta’ Jannar 2003 dwar l-esportazzjoni u l-importazzjoni tal-kimiċi perikolużi (1), u b’mod partikolari l-ewwel subparagrafu ta’ l-Artikolu 12(1) tiegħu,
Wara li kkonsultat lill-Kumitat stabbilit bl-Artikolu 29 tad-Direttiva tal-Kunsill 67/548/KEE (2),
Billi:
(1)
Skond ir-Regolament (KE) Nru 304/2003 l-Kummissjoni għandha tiddeċiedi f’isem il-Komunità, jekk tippermettix jew le l-importazzjoni lejn il-Komunità ta’ kull kimika soġġetta għall-proċedura tal-“kunsens infurmat minn-qabel” (PIC).
(2)
Il-Programm għall-Ambjent tan-Nazzjonijiet Uniti (UNEP) u l-Organizzazzjoni ta’ l-Ikel u ta’ l-Agrikoltura (FAO) ġew maħtura sabiex jipprovdu servizzi ta’ segretarjat għall-operat tal-proċedura PIC stabbilita bil-Konvenzjoni ta’ Rotterdam dwar il-proċedura tal-kunsens infurmat minn qabel (PIC) għal xi kimiċi u pestiċidi perikolużi fil-kummerċ internazzjonali, approvata mill-Komunità permezz tad-Deċiżjoni tal-Kunsill 2003/106/KE tad-19 ta’ Diċembru 2002 li tikkonċerna l-approvazzjoni, f'isem il-Komunità Ewropea, tal-Konvenzjoni ta' Rotterdam dwar il-Proċedura għall-Kunsens Infurmat bil-Quddiem għal ċerti kemikali u pestiċidi perikolużi fil-kummerċ internazzjonali (3).
(3)
Il-Kummissjoni, li taġixxi bħala l-awtorità komuni li ġiet maħtura, jeħtieġ li tibgħat id-deċiżjonijiet dwar il-kimiċi lis-Segretarjat tal-Konvenzjoni, f’isem il-Komunità u l-Istati Membri tagħha.
(4)
Il-kimiċi ċomb tetraetile u ċomb tetrametile żdiedu mal-proċedura PIC, bħala kimiċi industrijali. Il-Kummissjoni rċeviet informazzjoni dwar iż-żewġ kimiċi fil-forma ta’ dokument uniku ta’ gwida għad-deċiżjonijiet. Iż-żewġ kimiċi huma ristretti strettament fuq livell Komunitarju ladarba l-użu tagħhom bħala aġenti antiknock fil-petrol huwa effettivament projbit ħlief għal eżenzjonijiet minuri mid-Direttiva 98/70/KE tal-Parlament Ewropew u tal-Kunsill tat-13 ta' Ottubru 1998 dwar il-kwalità tal-karburanti tal-petrol u tad-diżil u li temenda d-Direttiva tal-Kunsill 93/12/KEE (4). Għalhekk għandha tittieħed deċiżjoni dwar importazzjoni f’dan is-sens.
(5)
Il-kimika paratijon ukoll żdiedet mal-proċedura PIC, bħala pestiċida, li għaliha l-Kummissjoni rċeviet informazzjoni mis-Segretarjat fil-forma ta’ dokument ta’ gwida ta’ deċiżjoni.
(6)
Il-paratijon jaqa’ fl-ambitu tad-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (5). Permezz tad-Deċiżjoni tal-Kummissjoni 2001/520/KE tad-9 ta’ Lulju 2001 dwar in-nuqqas ta’ inklużjoni tal-paratijon fl-Anness I tad-Direttiva tal-Kunsill 91/414/KEE u l-irtirar ta’ l-awtorizzazzjonijiet għall-prodotti għall-protezzjoni tal-pjanti li fihom din is-sustanza (6), il-paratijon ġie eskluż mill-Anness I tad-Direttiva tal-Kunsill 91/414/KEE u l-awtorizzazzjonijiet għall-prodotti għall-protezzjoni tal-pjanti li fihom din is-sustanza kellhom jiġu rtirati sat-8 ta’ Jannar 2002. Il-paratijon qabel kien inkluż fil-proċedura interim PIC sal-punt li xi formulazzjonijiet ta’ pestiċidi li kienu serjament perikolużi u li kien fihom il-paratijon kienu elenkati fl-Anness III tal-Konvenzjoni, li kien rifless fil-formola ta’ tweġiba stabbilita fl-Anness tad-Deċiżjoni 2000/657/KE tas-16 ta’ Ottubru 2000 li tadotta deċiżjonijiet Komunitarji ta’ importazzjoni għal xi kimiċi skond ir-Regolament tal-Kunsill (KEE) Nru 2455/92 dwar l-esportazzjoni u l-importazzjoni ta’ xi kimiċi perikolużi (7). L-annotazzjoni tal-paratijon fl-Anness III tal-Konvenzjoni għandha tiġi sostitwita minn waħda li tkopri l-paratijon fil-forom kollha tiegħu. Għalhekk għandha tittieħed deċiżjoni ġdida dwar importazzjoni f’dan is-sens.
(7)
Id-Deċiżjoni 2000/657/KE għalhekk għandha tiġi emendata skond dan,
IDDEĊIDIET KIF ĠEJ:
Artikolu 1
1. Id-deċiżjoni dwar l-importazzjoni tal-kimika ċomb tetraeile, kif stabbilit fuq il-formola għat-tweġiba tal-pajjiżi li jimportaw fl-Anness I, hija adottata.
2. Id-deċiżjoni dwar l-importazzjoni tal-kimika ċomb tetrametile, kif stabbilit fuq il-formola għat-tweġiba tal-pajjiżi li jimportaw fl-Anness II, hija adottata.
Artikolu 2
Id-deċiżjoni dwar l-importazzjoni tal-paratijon kif stabbilit fl-Anness tad-Deċiżjoni 2000/657/KE hija sostitwita mid-deċiżjoni dwar l-importazzjoni stabbilita fuq il-formola għat-tweġiba tal-pajjiżi li jimportaw fl-Anness III ta’ din id-Deċiżjoni.
Magħmul fi Brussell, 18 ta’ Novembru 2005.